**Javaslat a „ GINOP-8.4.1/A-17 Lakóépületek energiahatékonyságának és megújuló energia felhasználásának növelését célzó hitel” című pályázat megbeszélésére.**

**Tisztelt Töosz tagok!**

Megjelent **a GINOP-8.4.1/A-17 kódszámú** pályázati felhívása **lakóépületek energiahatékonyságának és megújuló energia felhasználásának növelését célzó hitelprogram**. A Hitelprogram célja a lakossági szektor épületenergetikai beruházásaihoz szükséges forrás rendelkezésre bocsátása a lakóépületek energiahatékonyságának, valamint a lakóépületekhez kapcsolódó megújuló energiaforrás alkalmazásának növelése érdekében. A kölcsön típusa **éven túli lejáratú** kölcsön.

Támogatható tevékenységek:

A) Energiahatékonyság javításra vonatkozó tevékenységek

1. fűtött és fűtetlen teret elválasztó, nem nyílászáró szerkezetnek minősülő épülethatároló szerkezetek hőszigetelése (az OTSZ-ben ismertetett tűzterjedés elleni gátak szerkezeti kialakítása támogatott költség, a helyi építésügyi hatóság előírásai alapján);
2. fűtött és fűtetlen teret elválasztó, nyílászáró szerkezetnek minősülő épülethatároló szerkezetek cseréje / energiamegtakarítást eredményező korszerűsítése;
3. az épületek nyári hővédelmének javítása, árnyékoló vagy árnyékvető szerkezetek beépítése (kizárólag másik, önállóan támogatható tevékenységgel együtt támogatható);
4. az épület közös használatú gépészeti rendszereinek (elektromos berendezések és a szellőztető rendszer berendezései) korszerűsítése vagy cseréje;
5. fűtési- és/vagy használati melegvíz-rendszerek korszerűsítése (távfűtéssel vagy házközponti fűtéssel ellátott ingatlan esetében).
6. fűtési- és/vagy használati melegvíz-rendszerek korszerűsítése (egyedi fűtéssel rendelkező ingatlanok esetében.
7. meglévő központi szellőző- és hűtőberendezések cseréje korszerűbb rendszerre;
8. hővisszanyerő berendezés korszerűsítése, VRF típusú hűtési rendszer kiépítése;
9. világítási rendszerek energiatakarékos átalakítása (kizárólag másik, önállóan támogatható tevékenységgel együtt támogatható)

B) Megújuló energia felhasználására vonatkozó tevékenységek

1. Házközponti fűtéssel rendelkező épületek esetében támogatható a meglévő fűtési- és/vagy használati melegvíz-rendszert kiegészítő, megújuló energiát hasznosító rendszerek kiépítése az alábbiak szerint.
2. Távfűtéssel rendelkező épületek esetében támogatható a meglévő használati melegvíz-rendszert kiegészítő, vagy az elektromos hálózathoz csatlakozó, megújuló energiát hasznosító rendszerek kiépítése az alábbiak szerint.
3. Egyedi fűtéssel rendelkező ingatlanok esetében támogatható a meglévő fűtési és/vagy használati melegvíz-rendszert kiegészítő, megújuló energiát hasznosító rendszerek kiépítése az alábbiak szerint.

Az ország elmaradott régióiban 105,2 milliárd forintos keretösszeg áll rendelkezésre lakóépületek energetikai korszerűsítésére. Ugyanakkor a társasházak és a lakásszövetkezetek részére nyújtott kölcsön összesen nem haladhatja meg a keretösszeg 25 %-át, azaz 26,3 milliárd forintot. A felvehető hitel **0 %-os kölcsön** lakásonként. A hitel futamideje maximum 20 év lehet.

Kölcsönfelvevők köre:

* magánszemélyek
* **társasházak**
* lakásszövetkezetek

Kölcsön összege:

* Természetes személy kölcsönfelvevőként minimum 500 000 forint, maximum 10 millió forint.
* **Társasház vagy lakásszövetkezet esetében társasházi és lakásszövetkezeti lakásonként minimum 500 000 forint, maximum 7 millió forint lehet.**

Önerő:

Az Önerő elvárt mértéke a Projekt elszámolható költségének **minimum 10%-a**.

A hitelkérelmeket **2017. április 24-től lehet benyújtani** csak az MFB Magyar Fejlesztési Bank Zártkörűen Működő Részvénytársasággal (a továbbiakban: MFB Zrt.) szerződéses kapcsolatban álló, megfelelő jogosítvánnyal rendelkező Közvetítőhöz.

A megvalósításra a szerződéskötéstől számítva **12 hónap** áll rendelkezésre.

Tisztelt Polgármester Társaim!

Akinek sok bérlakása van és érdekli, a konstrukció az kérem, jelezzen vissza a toosz@toosz.hu címre. Nekik a közeljövőben találkozót fogunk szervezni a Töodz irodában Budapesten.

Tisztelettel: Schmidt Jenő